**Сүйіспеншілік тілінде сөйлеуді бастаңыз**

**екіншісі**

***«Сонымен сенім, үміт, сүйіспеншілік:***

***Осы үшеуі әрқашан да қалады.***

***Ал солардың ішінде сүйіспеншілік***

***Мәңгі бақи ең бастысы болады.»***

***(Қорынттықт. 1-хат 13:13)***

Соңғы жылдары біздің әлемде қанша нәрсе өзгеріп жатса да, бір жағынан ештеңе өзгермей жатқан сияқты болып көрінеді. Ал бұл нені білдіреді? Жаңа технологиялар арқылы бір бірімізбен лезде байланысқа түсе алатынымызға қарамастан, біз әлі де бір-бірімізбен дұрыс, тығыз байланыс орната алмай жатқан сияқтымыз. Бізді бір-бірінен алшақтататын мәселелер – шын мәнінде, Киелі кітап жазылған кезде де болған, және жазушылар сол мәселелер туралы айтқан.

Бірақ жақсы жаңалық мынада, бірінші ғасырдағы мәселелерді шешу тәсілдері әлі де біздің жиырма бірінші ғасырдағы қажеттіліктерімізге сәйкес келеді. Жохан былай деп жазды: “Сүймейтін кісі Құдайды білмейді, өйткені Құдай — сүйіспеншілік.” (Жоханның 1-хаты 4:8). Нәпсіқұмарлық мен сүйіспеншіліктің айырмашылығын білмейтін қоғамға Пауыл былай деп жазды: «Бұл үміт алдамшы қиял емес, өйткені бізге сыйлаған Киелі Рухы арқылы Құдай жүрегімізді Өзінің сүйіспеншілігіне кенелтті.» (Римдіктерге 5:5).

Айтпақшы, ал сіз өз үйіңізде қай тілде сөйлейсіз? Жоқ, мен ағылшынша, қазақша, испан немесе қытайша тілдері туралы сұрап тұрған жоқпын. Басқаша айтқанда, бұл өзімшілдік пен ашудың тілі ме, әлде сүйіспеншілік деп аталатын керемет тіл ме? Сүйіспеншіліктің нағыз түрі, өзімшілдік пен ашкөздіктің орнын басатын сүйіспеншілік, Құдайдың біздің жүрегімізде және үйлерімізде қоныстанған кезде ғана келетініне толық сенімдімін.

Біздің үйімізде де, өмірімізде де сүйіспеншілік тілі соншалықты сирек кездесетіні таңқаларлық емес. Біз сүйіспеншіліктің Құдайын танымайынша, және Ол біздің Әкеміз болмайынша, Оның тілінде сөйлеуіміздің ықтималдығы аз. Сіз Оны Әкеңіз ретінде қабылдамайынша, Оның баласы бола алмайсыз, ал егер сіз Оның баласы болмасаңыз, Оның тілін үйрене алмайсыз.